DELEGIRANA UREDBA KOMISIJE (EU) 2021/1336 z dne 2. junija 2021 o spremembi Delegirane uredbe (EU) št. 907/2014 glede finančnega upravljanja

EVROPSKA KOMISIJA JE – ob upoštevanju Pogodbe o delovanju Evropske unije, ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 40 in člena 46(1) Uredbe, ob upoštevanju naslednjega: (1) Prvi odstavek člena 40 Uredbe (EU) št. 1306/2013 določa, da so vsa plačila, ki jih plačilne agencije držav članic upravičencem izvršijo pred prvim mogočim datumom plačila in po zadnjem mogočem datumu plačila, razen v nekaterih primerih neupravičena do financiranja Unije. (2) Člena 5 in 5a Delegirane uredbe Komisije (EU) št. 907/2014 (2) določata pogoje, pod katerimi so odhodki, izvršeni po plačilnih rokih, v skladu z načelom sorazmernosti upravičeni do plačil Unije. (3) Odstavek 3a je bil v člen 5 Delegirane uredbe (EU) št. 907/2014 vključen z Delegirano uredbo Komisije (EU) 2015/160 (3), da se zagotovi pravna varnost in pojasnijo pogoji, ki se uporabljajo za neposredna plačila v proračunskem letu 2015 v skladu z Uredbo Sveta (ES) št. 73/2009 (4). Ta določba je zastarela in se zato lahko črta. (4) Preverjanje upoštevanja zadnjega plačilnega roka je treba opraviti tako za plačila v okviru Evropskega kmetijskega jamstvenega sklada (EKJS) kot za plačila v okviru Evropskega kmetijskega sklada za razvoj podeželja (EKSRP). Vendar se preverjanje upoštevanja plačilnih rokov za EKJS opravi dvakrat na proračunsko leto, in sicer za odhodke, izvršene do 31. julija, in preostale odhodke, izvršene do 15. oktobra, upoštevanje plačilnega roka za EKSRP pa se preverja enkrat na proračunsko leto za vsa plačila, izvršena za navedeno proračunsko leto. (5) Zaradi enostavnosti in učinkovitosti ter zmanjšanja upravnega bremena za države članice in Komisijo bi bilo treba tudi za odhodke EKJS določiti eno samo preverjanje upoštevanja plačilnih rokov za celotno proračunsko leto. To preverjanje bi bilo treba opraviti za odhodke, izvršene do 15. oktobra. Vendar bi morala imeti Komisija v primeru neupoštevanja plačilnih rokov v okviru izjav o odhodkih možnost dodatnega pregleda odhodkov, izvršenih do 31. julija. (6) Uredba (EU) 2020/2220 Evropskega parlamenta in Sveta (5) je spremenila Uredbo (EU) št. 1305/2013 Evropskega parlamenta in Sveta (6) in do 31. decembra 2022 podaljšala obdobje trajanja programov razvoja podeželja, ki jih podpira EKSRP, ter državam članicam omogočila, da svoje podaljšane programe financirajo iz ustreznih proračunskih sredstev za leti 2021 in 2022. Poleg tega so bila z Uredbo (EU) 2020/2220 v podaljšanih programih v letih 2021 in 2022 na voljo dodatna sredstva iz Instrumenta Evropske unije za okrevanje (EURI) za financiranje ukrepov na podlagi Uredbe (EU) št. 1305/2013 za odpravljanje posledic krize zaradi COVID-19 in njenih posledic za kmetijski sektor in podeželska območja Unije. (7) Kot je navedeno v uvodni izjavi 24 Uredbe (EU) 2020/2220, za dodatna sredstva iz EURI veljajo posebni pogoji. Ta dodatna sredstva bi bilo zato treba načrtovati in spremljati ločeno od podpore Unije za razvoj podeželja, ob tem pa praviloma uporabljati pravila iz Uredbe (EU) št. 1305/2013. Zato bi bilo treba ta dodatna sredstva izvrševati z Uredbo (EU) št. 1305/2013 in jih na podlagi navedene uredbe obravnavati kot zneske za financiranje ukrepov v okviru EKSRP. Posledično bi bilo treba zadevna pravila o pragovih in zmanjšanjih iz člena 5a Delegirane uredbe (EU) št. 907/2014 izračunati ločeno glede na dodelitve EKSRP in v zvezi z dodatnimi sredstvi iz člena 58a Uredbe (EU) št. 1305/2013. (8) V skladu z Delegirano uredbo (EU) št. 907/2014 Komisija mesečno ali v drugih rednih časovnih razmikih izvršuje plačila državam članicam na podlagi izjav o odhodkih, ki jih te pošljejo. Pri tem pa bi morala Komisija upoštevati prejemke, ki jih plačilne agencije prejmejo v imenu proračuna Unije in jih države članice prijavijo v svojih mesečnih izjavah. Komisija trenutno v okviru EKJS zneske odhodkov pobota z zneski namenskih prejemkov neposredno v sklepu o mesečnem plačilu, ki ga sprejme Komisija. Ta finančna operacija odstopa od načina upravljanja namenskih prejemkov v okviru drugih skladov Unije, kjer se ti ne pobotajo, pač pa se izterjajo z nalogom za izterjavo, pripravljenim v skladu s členom 98 Uredbe (EU, Euratom) 2018/1046 Evropskega parlamenta in Sveta (7). Za uskladitev računovodskih praks Komisije in zlasti načina upravljanja namenskih prejemkov je treba ta tehnični vidik finančnega upravljanja EKJS uskladiti s postopki, ki se uporabljajo v drugih skladih Unije. Pogoje za izravnavo namenskih prejemkov, izvršenih v okviru EKJS, je zato treba ustrezno spremeniti, ne da bi to ogrozilo pravočasno izvrševanje plačil državam članicam. (9) Delegirano uredbo (EU) št. 907/2014 bi bilo zato treba ustrezno spremeniti – SPREJELA NASLEDNJO UREDBO:

Člen 1 Delegirana uredba (EU) št. 907/2014 se spremeni: (1) člen 5 se spremeni: (a) odstavek 3a se črta; (b) odstavek 5 se nadomesti z naslednjim: „5. Preverjanje upoštevanja plačilnih rokov se opravi enkrat v vsakem proračunskem letu za odhodke, izvršene do 15. oktobra. V primeru neupoštevanja plačilnih rokov v okviru mesečnih izjav o odhodkih se lahko opravi dodatni pregled upoštevanja plačilnih rokov za odhodke, izvršene do 31. julija. Morebitne prekoračitve plačilnih rokov se upoštevajo najkasneje pri odločitvi o potrditvi obračunov iz člena 51 Uredbe (EU) št. 1306/2013.“; (2) v členu 5a se doda naslednji odstavek: „7. Pragovi in zmanjšanja iz odstavkov 2 in 3 se izračunajo ločeno glede na dodelitve Evropskega kmetijskega sklada za razvoj podeželja brez dodatnih sredstev iz člena 58a Uredbe (EU) št. 1305/2013 in glede na ta dodatna sredstva.“; (3) v členu 7 se odstavek 1 nadomesti z naslednjim: „1. Komisija v svojem sklepu o mesečnih plačilih, ki se sprejme v skladu s členom 18(3) Uredbe (EU) št. 1306/2013, izplača preostali znesek odhodkov, ki jih je prijavila posamezna država članica v svoji mesečni izjavi, zmanjšan za znesek namenskih prejemkov, ki ga je navedena država članica vključila v svojo izjavo o odhodkih. Takšna izravnava se šteje za prejem ustreznih prejemkov. Odobritve za prevzem obveznosti in odobritve za plačila na podlagi namenskih prejemkov se dajo na voljo po razporeditvi teh prejemkov v proračunske vrstice.“ Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. junija 2021 Za Komisijo predsednica Ursula VON DER LEYEN

(1) UL L 347, 20.12.2013, str. 549.

(2) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).

(3) Delegirana uredba Komisije (EU) 2015/160 z dne 28. novembra 2014 o spremembi Delegirane uredbe Komisije (EU) št. 907/2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 27, 3.2.2015, str. 7).

(4) Uredba Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (UL L 30, 31.1.2009, str. 16).

(5) Uredba (EU) 2020/2220 Evropskega parlamenta in Sveta z dne 23. decembra 2020 o določitvi nekaterih prehodnih določb za podporo iz Evropskega kmetijskega sklada za razvoj podeželja (EKSRP) in Evropskega kmetijskega jamstvenega sklada (EKJS) v letih 2021 in 2022 ter o spremembi uredb (EU) št. 1305/2013, (EU) št. 1306/2013 in (EU) št. 1307/2013 glede sredstev in uporabe v letih 2021 in 2022 ter Uredbe (EU) št. 1308/2013 glede sredstev in razdelitve take podpore v letih 2021 in 2022 (UL L 437, 28.12.2020, str. 1).

(6) Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).

(7) Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).